ཁཁེབས་རྒྱ་ཆེ་བ།ང་ཚོས་གནའ་སྔ་མའི་དུས་ཀྱི་དམངས་སྲོལ་རྙིང་བའི་བྱུང་ཚུལ་ལ་བརྟག་པ་དང༌།དེང་སྐབས་གསར་དུ་དར་བཞིན་པའི་དམངས་སྲོལ་གསར་བ་གང་རུང་ཞིག་གི་བྱུང་ཚུལ་ལ་བལྟས་ན།དམངས་སྲོལ་ནི་མི་རེ་གཉིས་ཀྱི་གོམས་གཤིས་དང་ཀུན་སྤྱོད་སྟོན་པ་ཞིག་མ་ཡིན་པར།དེ་ནི་སྤྱི་ཚོགས་ཧྲིལ་བོ་དང་མི་ཀུན་པོའི་འགྲོ་གོམས་སྤྱོད་སྟངས་དེ་མཚོན་སྟོན་བྱས་ཡོད་པ་རེད།དམངས་སྲོལ་གང་ཞིག་ཐོག་མར་མི་རེ་གཉིས་ཀྱིས་སྲོལ་བཏོད་པ་དང་འགོ་ཚུགས་པ་ཡིན་པའི་དབང་དུ་བཏང་ནའང༌།མི་ཚང་མས་ཁས་མི་ལེན་པ་དང་དང་དུ་མ་བླངས་ན་དམངས་སྲོལ་རིག་གནས་སུ་འགྱུར་མི་ཐུབ།དེས་དམངས་སྲོལ་རིག་གནས་ནི་དམངས་ཡོངས་ཀྱི་འཚོ་བའི་ནང་བྲལ་དུ་མེད་པ་ཞིག་ཡིན་ལ།འགྲོ་བ་མི་ཚང་མས་ཀྱང་རང་ཉིད་འཚོ་ཞིང་གཞེས་པའི་སྐབས་དེར་དར་རྒྱུན་ཆེ་བའི་ལུགས་སྲོལ་དེའི་ནང་དུ་རང་འགུལ་གྱིས་རྒྱུན་སྲུང་མི་བྱེད་ག་མེད་ཅིག་ཡིན།སྤྱིར་མི་ལ་དབང་གི་མཐོ་དམན་དང་ལོངས་སྤྱོད་ཀྱི་དབུལ་ཕྱུག་ཡོད་ཀྱང་རྒྱུན་འབྱམས་སུ་གྱུར་བའི་གོམས་སྲོལ་གྱི་མདུན་དུ་མི་ཚང་མ་འདྲ་མཉམ་ཡིན།དེས་དམངས་སྲོལ་དེ་རྒྱུན་སྤེལ་དང་ཁྱབ་གདལ་གཏོང་བ་ནི་སྤྱི་ཚོགས་ཐོག་གི་མི་ཧྲིལ་བོ་ཡིན་པ་དང༌།དེ་ནི་མི་ཁ་ཤས་ཀྱི་གོམས་སྤྱོད་དེ་མི་ལ་ལས་རྒྱུན་སྲུང་བྱེད་པ་ཞིག་མ་ཡིན་པར།མི་ཚང་མའི་འགྲོ་འདུག་སྤྱོད་གསུམ་དེ།རྒྱུན་ལྡན་གྱི་དངོས་པོའི་འཚོ་བ་དང་བསམ་པའི་འཚོ་བ་ཕྱོགས་གཉིས་ཀའི་སྣེ་སོ་སོ་ཁོངས་སུ་གཏོགས་པ་ཞིག་ཡིན།